හෝමාගම ප්‍රාදේශීය සභාව සම්බන්ධයෙන් මිට පෙර නිකුත් කළ අතුරු තහනම් නියෝග තුනක් ලබන සැප්තැම්බර් මස 10වැනි දා තෙක් බලපවත්වන පරිදි අභියාචනාධිකරණය ඊයේ (26) දීර්ඝ කළේය.ඒ අනුව හෝමාගම ප්‍රාදේශීය සභාවෙහි නව සභාපති ලෙස රුවන් ප්‍රබෝධ පීරිස් මහතා පත් කරමින් නිකුත් කළ ගැසට් නිවේදනය අත්හිටුවමින් ඒ මහතා එම තනතු‍රෙහි කටයුතුකිරීම වළක්වමින් මිට පෙර නිකුත් කරන ලද අතුරු තහනම් නියෝග දෙකක් ද එහි සභාපතිවරයා ලෙස හිටපු උප සභාපති ඉන්දික ප්‍රසන්න කුමාර කෝරලගේ මහතාපත් කිරීම අවලංගු කරමින් ඉකුත් අප්‍රේල් මස 9 දින නිකුත් කළ අති විශේෂගැසට් නිවේදනය අත්හිටුවන අතුරු නියෝගයක් ද මෙලෙස දීර්ඝ කෙරිණි.හෝමාගම ප්‍රාදේශීය සභාවෙහි සභාපතිවරයා ලෙස තමන් නීත්‍යානුකූලව දිව්රුම් දී කටයුතු කරමින් සිටිය දී ඒ තනතුරට රුවන් ප්‍රබෝධ පීරිස් මහතා පත් කළ බව පවසමින් එම පත් කිරීමට එරෙහිව ඉන්දික ප්‍රසන්න කුමාර කෝරලගේ මහතා ගොනු කළ රිට් පෙත්සමක් විභාග කළ අභියාචනාධිකරණ විනිසුරු උපාලි අබේරත්න මහතා තමන් මීට පෙර නිකුත් කළ මෙම අතුරු තහනම් නියෝග තුන තව දුරටත් දිර්ඝ කරන බව ඊයේ (26) සඳහන් කෙළේය.පෙත්සම් විභාගය සැප්තැම්බර් මස 10වැනි දා ආරම්භ කිරීමට ද තීරණය කෙරිණි.මැතිවරණ කොමසාරිස්වරයා,හෝමාගම ප්‍රාදේශීය සභාවේ තේරීම් භාර නිලධාරීවරයා, එහි ලේකම්වරයා, එක්සත් ජනතා නිදහස් සන්ධාන මහ ලේකම්වරයා, එම ප්‍රාදේශීය සභාවෙහි සභිකයන් ඇතුළු 28දෙනකු මෙම පෙත්සමේ වග උත්තරකරුවන් ලෙස නම්කර ඇත.2014 වසර සඳහා ඉදිරිපත් කළ අයවැය පරාජය වීම නිසා හෝමාගම ප්‍රාදේශීය සභාවෙහි සභාපතිව සිටි ඒ.ඩී කුමාරසිරි මහතා එම තනතුරින් ඉවත් කිරීමෙන් පසු තමා එම තනතුරට පත් කරමින් 2014 අප්‍රේල් මස 8වැනි දා ගැසට් නිවේදනයක් නිකුත් කළ බව පෙත්සම්කරු පවසයි.එම සභාපති ධුරයට තමා පත් කරමින් නිකුත් කළ ගැසට් නිවේදනය අවලංගු කරමින් ඊට පසු දින එනම් 2014 අප්‍රේල් මස 9 තවත් ගැසට් නිවේදනයක් නිකුත් කළ අතර පසුව රුවන් ප්‍රබෝධ පීරිස් මහතා එම තනතුරට පත් කරමින් ගැසට් නිවේදනයක් නිකුත් කර ඇතැයි ද පෙත්සම්කරු කියයි.මේ නිසා තමන්ට විශාල අසාධාරණයක් සිදු වී ඇති බැවින් තමා පත්කිරීමෙන් පසුව නිකුත් කළ එම ගැසට් නිවේදන දෙකම ක්‍රියාත්මක වීම අත්හිටුවන අතුරුතහනම් නියෝග නිකුත් කරන ලෙස පෙත්සම්කරු අභියාචනාධිකරණයෙන් ඉල්ලා ඇත.කරුණු සලකා බැලීමෙන් අනතුරුව මෙම අතුරු නියෝග දීර්ඝ කළ අධිකරණය පෙත්සම සම්බන්ධ ප්‍රති විරෝධතා ගොනු කිරීමට පෙත්සම්කරුට කල් ලබා දුන්නේය.නීතිඥ සංජිව කලුආරච්චි මහතාගේ උපදෙස් මත ජනාධිපති නීතිඥ ෆයිස් මුස්තාපා මහතා සමඟ නීතිඥ පුලස්ති රූපසිංහ මහතා පෙත්සම්කරු වෙනුවෙන් පෙනී සිටියේය.ජනාධිපති නීතිඥ රොනල්ඩ් පෙරේරා මහතා වගඋත්තරකාර රුවන් ප්‍රබෝධ පීරිස් මහතා වෙනුවෙන් පෙනී සිටි අතර රජයේ නීතිඥ නෙරින් පුල්ලේ මහතා නීතිපතිවරයා වෙනුවෙන් සහ මැතිවරණ කොමසාරිස්වරයා වෙනුවෙන් පෙනී සිටියේය.